ଗୃହ ନିର୍ମାଣ ଓ ସହରାଞ୍ଚଳ ଦାରିଦ୍ର୍ୟ ଦୂରୀକରଣ ମନ୍ତ୍ରଣାଳୟ
କେନ୍ଦ୍ରମନ୍ତ୍ରୀ ଶ୍ରୀ ହରଦୀପ ସିଂହ ପୁରୀଙ୍କ ଦ୍ୱାରା ସ୍ୱଚ୍ଛ ଭାରତ ମିଶନ ଅର୍ବାନ ୨.୦ ଓ ଅମୃତ ୨.୦ର କାର୍ଯ୍ୟକାରିତା ସଂକ୍ରାନ୍ତ ନିର୍ଦ୍ଦେଶାବଳୀ ଉନ୍ମୋଚିତ
ସହରାଞ୍ଚଳ ସ୍ୱଚ୍ଛଭାରତ ମିଶନ  ଆମ ଦେଶର ସବୁ ସହରକୁ ଅଳିଆମୁକ୍ତ କରିବାକୁ ସ୍ୱତନ୍ତ୍ର ଭାବେ ପରିକଳ୍ପିତ ହୋଇଛି
ଅମୃତ ୨.୦ କାର୍ଯ୍ୟକ୍ରମର ଲକ୍ଷ୍ୟ ହେଲା ଦେଶର ୪୭୦୦ ବୈଧାନିକ  ସହରର ସବୁ ଘରକୁ ପାଇପ ଯୋଗେ ଜଳ ଯୋଗାଇଦେବା
ଉଭୟ ଅଭିଯାନ ର ଦ୍ୱିତୀୟ ପର୍ଯ୍ୟାୟ ଦେଶକୁ ଏକ ପ୍ରକୃତ ସ୍ୱଚ୍ଛ ରାଷ୍ଟ୍ରରେ ପରିଣତ କରିବ: ଶ୍ରୀ ପୁରୀ
କେନ୍ଦ୍ର ଆବାସ ଓ ସହରାଞ୍ଚଳ ବିକାଶ ମନ୍ତ୍ରୀ ଶ୍ରୀ ହରଦୀପ ସିଂହ ପୁରୀ ଆଜି ଏଠାରେ ସ୍ୱଚ୍ଛଭାରତ ମିଶନ ଅର୍ବାନ ୨.୦ ଓ ଅମୃତ ଯୋଜନା ୨.୦ର କାର୍ଯ୍ୟକାରିତା ସଂକ୍ରାନ୍ତ ନିର୍ଦ୍ଦେଶାବଳୀକୁ ଉନ୍ମୋଚିତ କରିଛନ୍ତି । ଫଳରେ ଏହି ଦୁଇ ଯୋଜନାର କାର୍ଯ୍ୟକାରିତା ଅନୁଷ୍ଠାନିକ ଭାବେ ଆରମ୍ଭ ହେବାକୁ ଯାଉଛି । ଏହି ନିର୍ଦ୍ଦେଶାଳବଳୀ ଅନୁସାରେ ସମ୍ପୃକ୍ତ ଦୁଇ ଯୋଜନା କାର୍ଯ୍ୟକାରୀ ହେବ । ଏହି ଦୁଇ ଯୋଜନାର କାର୍ଯ୍ୟକାରିତାର ଆନୁଷ୍ଠାନିକ ଶୁଭାରମ୍ଭ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଦ୍ୱାରା ଚଳିତ ଅକ୍ଟୋବର ୧ତାରିଖରେ କରାଯାଇଥିଲା । ଏହା ପରେ ଅକ୍ଟୋବର ୫ତାରିଖରେ ଆୟୋଜିତ “ଆଜାଦି କି ଅମୃତ ମହୋତ୍ସବ” ପାଳନ ଅବସରରେ ଯୋଜନାରେ ସମ୍ପୃକ୍ତ ବିଭିନ୍ନ ପକ୍ଷଙ୍କ ସହିତ ବିଚାରବିମର୍ଶ କରାଯିବା ପରେ ଅକ୍ଟୋବର ୧୨ତାରିଖରେ ଏହାକୁ କ୍ୟାବିନେଟର ଅନୁମୋଦନ ମିଳିଥିଲା ।
ବିଭିନ୍ନ ସମ୍ପୃକ୍ତ ପକ୍ଷଙ୍କ ସହ ବ୍ୟାପକ ବିଚାର ଆଲୋଚନା ପରେ ଏସ୍ବିଏମ୍୍-ୟୁ ୨.୦ ଓ ଅମୃତ ୨.୦ ନିର୍ଦ୍ଦେଶାବଳୀ ପ୍ରସ୍ତୁତ କରାଯାଇଛି । ସମାଜର ସବୁ ବର୍ଗର ଲୋକେ ଯେପରି ଏହି ଯୋଜନାର ସୁଫଳ ସମାନଭାବେ ପାଇବେ ତାହାକୁ ଦୃଷ୍ଟିରେ ରଖି ନିର୍ଦ୍ଦେଶାବଳୀ ତଦନୁସାରେ ପ୍ରସ୍ତୁତ ହୋଇଛି । ଏଥିରେ ଦକ୍ଷତା ବିକାଶ, ବ୍ୟାପକ ଡିଜିଟାଲ ବ୍ୟବସ୍ଥାର ଉପଯୋଗ ଅଗ୍ରାଧିକାର ଲାଭ କରିଛି ।
ଏହି ଅବସରରେ ମନ୍ତ୍ରୀ ଶ୍ରୀ ପୁରୀ କହିଛନ୍ତି ଯେ ଏହି ଅଭିଯାନ ବା ମିଶନର ଉଭୟ ପର୍ଯ୍ୟାୟ ଭାରତକୁ ଯଥାର୍ଥରେ ଏକ ସ୍ୱଚ୍ଛ ରାଷ୍ଟ୍ରରେ ପରିଣତ କରିବ । ୨୦୧୯ରେ ଭାରତ ବାହ୍ୟ ମଳତ୍ୟାଗ ମୁକ୍ତ ବା ଓଡିଏଫ୍ ହୋଇଥିଲା । ତୃତୀୟପକ୍ଷଙ୍କ ତଦାରଖ ରିପୋର୍ଟ ଭିତ୍ତିରେ ଭାରତକୁ ଏହି ମାନ୍ୟତା ମିଳିଥିଲା । ଏବେ ଆମେ ପରବର୍ତ୍ତୀ ପର୍ଯ୍ୟାୟ ଓଡିଏଫ୍+ ଓ ଓଡିଏଫ++ ପର୍ଯ୍ୟାୟକୁ ଉନ୍ନୀତ ହୋଇ ସେ ସଂକ୍ରାନ୍ତ ଲକ୍ଷ୍ୟ ପୂରଣ କରିବା । ସେ କହିଛନ୍ତି ଯେ ବାହ୍ୟ ମଳତ୍ୟାଗମୁକ୍ତ ବା ଓଡିଏପ୍ରୁ ଅଳିଆ ଆବର୍ଜନା ମୁକ୍ତ ଲକ୍ଷ୍ୟ ହାସଲ କରିବା ଦ୍ୱାରା ଆମ ପରିବେଶ ଓ ପରିତନ୍ତ୍ରରେ ବଡ ପରିବର୍ତ୍ତନ ଆସିବ ।
ମନ୍ତ୍ରୀ ଶ୍ରୀ ପୁରୀ ଆହୁରି କହିଛନ୍ତି ଯେ ପୂର୍ବରୁ ଦେଶର ୫୦୦ସହରରେ ଅମୃତ ମିଶନ କାର୍ଯ୍ୟକାରୀ ହେଉଥିଲା। ଏବେ ଏହା ଦେଶର ବହୁ ସହରକୁ ସମ୍ପ୍ରସାରିତ ହେବ । ଏହି ଯୋଜନାରେ ଲୋକଙ୍କ ଘରକୁ କେବଳ ପାଣି ଟ୍ୟାପ ସଂଯୋଗ ଯୋଗାଇ ଦିଆଯିବ ନାହିଁ, ଏହା ମଧ୍ୟ ଜଳର ପ୍ରକୃତ ମୂଲ୍ୟ କ’ଣ ତାହା ବୁଝିବାକୁ ଲୋକଙ୍କୁ ସାହାଯ୍ୟ କରିବ । ସେ ଏହି ନିର୍ଦ୍ଦେଶାବଳୀର ଘୋଷଣାକୁ ଦେଶର ନାଗରିକମାନଙ୍କ ପାଇଁ ଦୀପାବଳୀ ଉପହାର ଭାବେ ବର୍ଣ୍ଣନା କରିଛନ୍ତି । ଏହା ଦ୍ୱାରା ଦେଶର ପରିବେଶ ସ୍ୱଚ୍ଛ ରହିବ ବୋଲି ସେ କହିଛନ୍ତି । ମିଶନ ଆରମ୍ଭ ହେବାର ଚାରିସପ୍ତାହ ମଧ୍ୟରେ ଏହାର କାର୍ଯ୍ୟକାରିତା ସଂକ୍ରାନ୍ତ ନିର୍ଦ୍ଦେଶାବଳୀ ପ୍ରସ୍ତୁତ ହୋଇ ଘୋଷଣା କରାଯିବାକୁ ସେ ଏକ ଖୁସିର ଖବର ଭାବେ ବର୍ଣ୍ଣନା କରିଛନ୍ତି । ଉଭୟ ମିଶନରେ ରାଜ୍ୟ ସରକାର ସମୂହ ଓ ପୌରସଂସ୍ଥାମାନେ ସାମିଲ ହୋଇଥିବାରୁ ସେ ସନ୍ତୋଷବ୍ୟକ୍ତ କରିବା ସହି ସେମାନଙ୍କୁ ସାଧୁବାଦ ଜଣାଇଛନ୍ତି । ସେ କହିଛନ୍ତି ଯେ ରାଜ୍ୟ ସରକାର ଓ ପୌରସଂସ୍ଥାମାନ ଏଥିରେ ସମ୍ପୂର୍ଣ୍ଣ ସହଯୋଗ କରୁଛନ୍ତି ଏବଂ ତ୍ରିପାକ୍ଷିକ ଚୁକ୍ତିନାମାରେ ସ୍ୱାକ୍ଷର କରିଛନ୍ତି । ଖୁବ୍ କମ୍ ସମୟ ମଧ୍ୟରେ ଏହି କାମ ସମ୍ଭବ ହୋଇଥିବାରୁ ସେ ରାଜ୍ୟ ସରକାରଙ୍କ ଉଦ୍ୟମକୁ ପ୍ରଶଂସା କରିଛନ୍ତି ।
ଏହି କାର୍ଯ୍ୟକ୍ରମରେ ଆଭାସୀ ବ୍ୟବସ୍ଥାରେ ଉଦ୍ବୋଧନ ଦେଇ ଗୃହ ନିର୍ମାଣ ଓ ଆବାସ ମନ୍ତ୍ରଣାଳୟର ରାଷ୍ଟ୍ରମନ୍ତ୍ରୀ ଶ୍ରୀ କୌଶଳ କିଶୋର କହିଛନ୍ତି ଯେ ସ୍ୱଚ୍ଛ ଭାରତ ମିଶନ ଦେଶରେ ଏକ ଗଣ ଅଭିଯାନରେ ପରିଣତ ହୋଇଛି । ଏହାଫଳରେ ଲୋକଙ୍କ ବ୍ୟବହାର ଓ ମନୋଭାବରେ ବଡ ପରିବର୍ତ୍ତନ ଆସିଛି । ଏହି ଅଭିଯାନକୁ ସଫଳ କରିବାକୁ ପ୍ରଧାନମନ୍ତ୍ରୀ ନିଜେ ସମ୍ମୁଖ ଭାଗରେ ରହି ନେତୃତ୍ୱ ଯୋଗାଉଛନ୍ତି । ଏହାଫଳରେ ଏଥିରେ ଲୋକମାନେ ବହୁ ସଂଖ୍ୟାରେ ସାମିଲ ହୋଇଛନ୍ତି । ସହରଗୁଡିକରେ ୨୪ଘଣ୍ଟିଆ ଜଳଯୋଗାଣ ଫଳରେ ସହରବାସୀଙ୍କୁ ବଡ ଆଶ୍ୱସ୍ତି ମିଳିବ ।
ଏସ୍ବିଏମ ୟୁ-୨.୦ -ସ୍ୱଚ୍ଛ ଭାରତ ମିଶନ -୨.୦ ପାଇଁ ୧, ୪୧,୬୦୦ କୋଟି ଟଙ୍କାର ବ୍ୟୟ ବରାଦ ବଜେଟ୍ରେ କରାଯାଇଛି । ଏହାକୁ କାର୍ଯ୍ୟକାରୀ କରିବାକୁ ବିଭିନ୍ନ ରାଜ୍ୟ ଓ କେନ୍ଦ୍ରଶାସିତ ଅଞ୍ଚଳର ପ୍ରାୟ ୪୮୦୦ ନଗର ନିଗମ, ପୌର ପରିଷଦ, ବିଜ୍ଞାପିତ ଅଞ୍ଚଚ ପରିଷଦ ଓ ଅନ୍ୟାନ୍ୟ ସ୍ଥାନୀୟ ସ୍ୱାୟତ୍ତଶାସିତ ସଂସ୍ଥା ତ୍ରିପାକ୍ଷିକ ବୁଝାମଣାପତ୍ରରେ ସ୍ୱାକ୍ଷର କରିଛନ୍ତି । ମାତ୍ର ୨୪ଘଣ୍ଟା ମଧ୍ୟରେ ସମ୍ପୃକ୍ତ ସଂସ୍ଥା ଓ ରାଜ୍ୟ ସରକାର ସହରାଞ୍ଚଳ ବିକାଶ ଓ ଗୃହନିର୍ମାଣ ମନ୍ତ୍ରଣାଳୟ ସହ ଚୁକ୍ତିବଦ୍ଧ ହେବା ଏକ ବଡ ବିଶେଷତ୍ୱ । ଚୁକ୍ତି ଅନୁସାରେ ଭାରତ ସରକାର ରାଜ୍ୟ/ କେନ୍ଦ୍ରଶାସିତ ଅଞ୍ଚଳ ଓ ପୌରସଂସ୍ଥାଙ୍କ ସହ ଅଂଶୀଦାରୀ ଭିତ୍ତିରେ ସବୁ ସହରକୁ ଆବର୍ଜନା ଓ ଅଳିଆ ମୁକ୍ତ କରିବାକୁ କାମ କରିବେ ଏବଂ ସବୁ ସହରକୁ ଜଳ ନିରାପତ୍ତା ଯୋଗାଇ ଦିଆଯିବ । ୨୦୩୦ ସୁଦ୍ଧା ନିରନ୍ତର ବିକାଶ ଲକ୍ଷ୍ୟ  ପୂରଣ ପାଇଁ ଯେଉଁ ସମୟସୀମା ଧାର୍ଯ୍ୟ କରାଯାଇଛି ତାହାକୁ ହାସଲ କରିବାକୁ ଏହି ଯୋଜନା ଉଦ୍ଦିଷ୍ଟ । ପରିଚ୍ଛନ୍ନତା ଓ ଜଳ ନିରାପତ୍ତା ଫଳରେ ସହରାଞ୍ଚଳରେ ଜୀବନର ମାନ ବଢିବ ଏବଂ ସହରର ପରିବର୍ତ୍ତନ ଘଟିବ ।
ଦେଶର ସବୁ ସହରକୁ ଅଳିଆ ଆବର୍ଜନା ମୁକ୍ତ କରିବାକୁ ପ୍ରଧାନମନ୍ତ୍ରୀଙ୍କର ଯେଉଁ ଲକ୍ଷ୍ୟ ଓ ଉଦ୍ଦେଶ୍ୟ ରହିଛି ତାହାକୁ ସାକାର କରିବା ପାଇଁ ଏସ୍ବିଏମ୍-୨.୦ର ଡିଜାଇନ୍ ବା ନକ୍ସା ପ୍ରସ୍ତୁତ କରାଯାଇଛି । ଏହାଫଳରେ ଦ୍ରୁତ ସହରୀକରଣ ପଥେ ଅଗ୍ରସର ଭାରତର ନଗର / ସହରଗୁଡିକର ସମସ୍ୟାବଳୀର ସମାଧାନ ସହଜ ହେବା ସହିତ ୨୦୩୦ର ନିରନ୍ତର ବିକାଶ ଲକ୍ଷ୍ୟପୂରଣ ହୋଇପାରିବ । ଏହି ଯୋଜନାରେ ଘରର ବ୍ୟବହୃତ ଧୂସର ଓ କଳାପାଣିର ସୁରକ୍ଷିତ ନିଷ୍କାସନ ବ୍ୟବସ୍ଥା କରାଯିବ । ଯେଉଁସବୁ ସହର ଅମୃତ ଯୋଜନାର ଅନ୍ତର୍ଭୁକ୍ତ ହୋଇନାହିଁ ସେସବୁକୁ ଏହି ଯୋଜନାରେ ଅନ୍ତର୍ଭୁକ୍ତ କରାଯାଇଛି । ଏକ ଲକ୍ଷରୁ ଊର୍ଦ୍ଧ୍ୱ ଜନସଂଖ୍ୟା ବିଶିଷ୍ଟ ସବୁ ସହର / ପୌରସଂସ୍ଥାକୁ ଓଡିଏଫ+ ଏବଂ ଓଡିଏଫ ++ସ୍ତରକୁ ଉନ୍ନୀତ କରିବାକୁ କାର୍ଯ୍ୟକ୍ରମ ହାତକୁ ନିଆଯିବ । ଘରୁ ନିଷ୍କାସିତ ପରିତ୍ୟକ୍ତ ଅପରିଷ୍କାର ପାଣିକୁ ଏଣେତେଣେ ଛାଡି ଜଳଉତ୍ସଗୁଡିକୁ ପ୍ରଦୂଷିତ କରିବାକୁ ଦିଆଯିବ ନାହିଁ। ଘରୁ ସଂଗୃହୀତ କଠିନ ବର୍ଜ୍ୟକୁ ତରଳ ବର୍ଜ୍ୟରୁ ଅଲଗା କରି ତାହାର ସ୍ୱତନ୍ତ୍ର ପରିଚାଳନା କରାଯିବ । ସେସବୁକୁ ଏଠିସେଠି ନ ପକାଇ ତାହାକୁ ତିନିଆର୍ ସୂତ୍ରରେ ଉପଯୋଗ କରାଯିବ । ସହରର ଆବର୍ଜନା ସୁପରିଚାଳନା ଏହି ଯୋଜନାର ପ୍ରଥମ ଲକ୍ଷ୍ୟ ।
ବିଗତ ସାତବର୍ଷ ମଧ୍ୟରେ ସ୍ୱଚ୍ଛ ଭାରତ ମିଶନ ଦେଶର କୋଣ ଅନୁକୋଣରେ ପହଞ୍ଚିଛି । ‘ଲୋକ ପ୍ରଥମ’ ଆଭିମୁଖ୍ୟ ନେଇ ପରିଚାଳିତ ଏହି ଅଭିଯାନ ମାଧ୍ୟମରେ ଦେଶର ଅଗଣିତ ଜନତାଙ୍କ ଜୀବନରେ ଉଲ୍ଲେଖନୀୟ ପରିବର୍ତ୍ତନ ଘଟିଛି । ସହରାଞ୍ଚଳରେ ଏହି ଯୋଜନା ସ୍ୱଚ୍ଛତା କ୍ଷେତ୍ରରେ ଏକ ବୈପ୍ଲବିକ ପରିବର୍ତ୍ତନ ଆଣିଛି । ଏଥିରେ ସମଗ୍ର ଦେଶଷର ବିଭିନ୍ନ ସହରାଞ୍ଚଳରେ ୭୦ଲକ୍ଷ ଘରୋଇ, ଗୋଷ୍ଠୀଗତ ଓ ସର୍ବସାଧାରଣ ଶୌଚାଳୟ ନିର୍ମାଣ କରାଯାଇ ଲୋକଙ୍କୁ ମର୍ଯ୍ୟାଦାପୂଣ୍ଣ ଶୌଚ ବ୍ୟବସ୍ଥା ଯୋଗାଇ ଦିଆଯାଇଛି । ଏଥିରେ ମହିଳା, ତୃତୀୟଲିଙ୍ଗୀ ଓ ଦିବ୍ୟାଙ୍ଗଙ୍କ ସ୍ୱାର୍ଥ ଅଗ୍ରାଧିକାର ପାଇଛି ।
ଏଯାବତ୍ ସମଗ୍ର ଦେଶରେ ୩୩୦୦ ସହର ଓ ୯୫୦ରୁ ଅଧିକ ନଗରକୁ ଯଥାକ୍ରମେ ଓଡିଏଫ୍+ ଏବଂ ଓଡିଏଫ++ ମାନ୍ୟତା ମିଳିଛି । ଏହାଛଡା ୯ଟି ନଗରକୁ ୱାଟର + ମାନ୍ୟତା ପ୍ରଦାନ କରାଯାଇଛି । ବର୍ଜ୍ୟଜଳର ବିଶୋଧନ କରାଯାଇ ତାହାର ପୁନର୍ବ୍ୟବହାର ବ୍ୟବସ୍ଥା ସହିତ ବୈଜ୍ଞାନିକ ପ୍ରଣାଳୀରେ ବର୍ଜ୍ୟବସ୍ତୁର ପରିଚାଳନା କରାଯାଉଛି । ୨୦୧୪ରେ ଦେଶର ସହରାଞ୍ଚଳରେ ଏ ସୁବିଧା ମାତ୍ର ୧୪ ଶତାଂଶ ଥିବାବେଳେ ଏବେ ତାହା ୭୦ଶତାଂଶରେ ପହଞ୍ଚିଛି ।
ଅମୃତ ୨.୦- ଦେଶର ୫୦୦ସହରରେ ଅମୃତ ଯୋଜନାରେ ସବୁ ଘରକୁ ସ୍ୱିଓରେଜ /ସେପ୍ଟେଜ ସଂଯୋଗ ଯୋଗାଇ ଦେବା ସହ ଅମୃତ ୨.୦ରେ ୪୭୦୦ ମାନ୍ୟତାପ୍ରାପ୍ତ  ସହରରେ ସବୁ ଘରକୁ ଟ୍ୟାପ ଜଳ ସଂଯୋଗ ଯୋଗାଇ ଦେବାର ଲକ୍ଷ୍ୟ ରଖାଯାଇଛି । ବଜେଟ୍ରେ ଅମୃତ ୨.୦ ପାଇଁ ମୋଟ ୨, ୯୯, ୦୦୦ କୋଟି ଟଙ୍କାର ବ୍ୟୟବରାଦ କରାଯାଇଛି । ଏହି ଅର୍ଥ ମଧ୍ୟରେ ଏବେ କାର୍ଯ୍ୟକାରୀ ହେଉଥିବା ଅମୃତ ମିଶନ ପାଇଁ ୨୨, ୦୦୦କୋଟି ଟଙ୍କା ପାଞ୍ଚବର୍ଷ ପାଇଁ ବ୍ୟୟବରାଦ ହୋଇଛି । ୨୦୨୧-୨୨ରୁ ୨୦୨୫-୨୬ ଆର୍ଥିକ ବର୍ଷ ପର୍ଯ୍ୟନ୍ତ ଏହି ଅର୍ଥ ଖର୍ଚ୍ଚ ହେବ । ଏ ବାବଦରେ ମୋଟ କେନ୍ଦ୍ରୀୟ ଅଂଶ ୮୬, ୭୬୦ ଟଙ୍କା । ଏଥିରେ ଅମୃତ ପ୍ରକଳ୍ପ ବାବଦ ୧୦ହଜାର କୋଟି ଟଙ୍କା ଅନ୍ତର୍ଭୁକ୍ତ । ୨୦୧୫ରେ ଅମୃତ ଯୋଜନା ପ୍ରଥମେ ଦେଶର ୫୦୦ ସହରରେ ଆରମ୍ଭ ହୋଇଥିଲା । ଏହା ପରେ ପ୍ରଧାନମନ୍ତ୍ରୀ ୨୦୨୧ ଅକ୍ଟୋବର ପହିଲାରେ ଅମୃତ ୨.୦ ଯୋଜନାର ଶୁଭାରମ୍ଭ କରିଥିଲେ । ଆତ୍ମନିର୍ଭର ଭାରତ ଯୋଜନାରେ ସହରଗୁଡିକୁ ସମର୍ଥ ଓ ସ୍ୱାବଲମ୍ବୀ କରିବାକୁ ଏହା ଉଦ୍ଦିଷ୍ଟ । ଅମୃତ ୨.୦ରେ ୨.୬୪କୋଟି ନୂଆ ସିୱେର ସଂଯୋଗ ଓ ସେପ୍ଟେଜ ପରିଚାଳନା ତଥା ୨. ୬୮କୋଟି ଘରକୁ ନୂଆକରି ପାଇପ ଜଳ ସଂଯୋଗ ସୁବିଧା ଯୋଗାଇବାର ଲକ୍ଷ୍ୟ ରଖାଯାଇଛି । ସହରର ଜଳଉତ୍ସ ଓ ଜଳ ପରିଚାଳନା ବ୍ୟବସ୍ଥା ସମ୍ପର୍କରେ ମନ୍ତ୍ରଣାଳୟକୁ ଆବଶ୍ୟକ ତଥ୍ୟ ଯୋଗାଇବାକୁ ପୋର୍ଟାଲ ଖୋଲାଯାଇଛି । ସିଟିୱାଟର ବାଲାନ୍ସ ପ୍ଳାନ ସହିତ ସିଟି ୱାଟର ବାଲାନ୍ସ ପ୍ଳାନ ଓ ୱେଷ୍ଟ ୱାଟର ଆକ୍ସନ ପ୍ଲାନ ପ୍ରସ୍ତୁତ କରି ତଦନୁସାରେ କାମ କରିବାର ବ୍ୟବସ୍ଥା କରାଯାଇଛି । ଯେଉଁ ସହରର ଲୋକସଂଖ୍ୟା ଏକ ଲକ୍ଷରୁ ଅଧିକ ସେଠାରେ ୨୪ଘଣ୍ଟିଆ ଜଳଯୋଗାଣ ବ୍ୟବସ୍ଥାକୁ ଉତ୍ସାହିତ କରିବାର ବ୍ୟବସ୍ଥା ରହିଛି । ସେହିଭଳି ଘରୋଇ ଓ ଶିଳ୍ପଗତ ଜଳ ଆବଶ୍ୟକତା ପୂରଣ ପାଇଁ ନୀତି ପ୍ରସ୍ତୁତ ହୋଇଛି । ସବୁଠୁ ବଡ କଥା ହେଲା ସିଧାସଳଖ ଟ୍ୟାପଜଳକୁ ପିଇବା ଯୋଗ୍ୟ କରିବା ଉପରେ ଯୋଜନାରେ ଗୁରୁତ୍ୱ ଦିଆଯାଇଛି । ଏଥିପାଇଁ ପୌରାଞ୍ଚଳଗୁଡିକୁ ସ୍ୱତନ୍ତ୍ରଭାବେ ଉତ୍ସାହିତ କରାଯାଉଛି ।
ଆଜି ପ୍ରକାଶିତ ହୋଇଥିବା ଗାଇଡଲାଇନ ନିମ୍ନ ଠିକଣାରେ ଉପଲବ୍ଧ :
https://mohua.gov.in/upload/whatsnew/61792765b5387AMRUT-Operational-Guidelines.pdf